SKRIFTLIG FORESPØRGSEL E-2667/02

af Bart Staes (Verts/ALE) til Kommissionen

(23. september 2002)

Om: Forretning for EU-tjenestemænd i Bruxelles (2)

I svaret på skriftlig forespørgsel E-1412/02(1) meddelte kommissæren, at den begrænsede adgang til forretningen for EU-tjenestemænd udelukkende skyldes krav om legitimation og sikkerhed.

Kommissionen bedes meddele, på grundlag af hvilke tal den er nået frem til, at de adgangsberettigede udsættes for sikkerhedsrisici, når a) ikke-EU-personale køber ind i denne forretning, eller b) EU-personale køber ind i et andet almindeligt supermarked?

På grundlag af hvilke kriterier beslutter Kommissionen, hvem, der skal have adgang til denne forretning? Med andre ord: Hvorledes får man ret til adgang til denne forretning? Eller hvilke skridt skal man tage for at få adgang til denne forretning?

Kommissionen bedes meddele, om personalet fra eksterne kontorer (f.eks. vedligeholdelses-, receptions-, catering- og sikkerhedspersonale), som arbejder i EU's institutioner, men som har en arbejdskontrakt hos tredjemand, kan udnytte disse forretningsfaciliteter?

Er Kommissionen til slut også af den opfattelse, at ikke-EU-arbejdstagere i det europæiske kvarter stilles over for de samme problemer, hvad angår tidspres og adgang til forretninger, og vil den derfor også give adgang til EU-forretningen for ikke-EU-personale?

(1) EFT C 309 E af 12.12.2002, s. 120.

Svar afgivet på Kommissionens vegne af Neil Kinnock

(4. november 2002)

Som jeg sagde i mit svar på det ærede medlems skriftlige spørgsmål E-1412/02(1), befinder forretningen sig i kælderen i en af Kommissions bygninger, hvorfor adgangen til den naturligvis sker gennem denne bygning. Følgelig må adgangen være begrænset, hvis kravene til sikkerhed og identitetskontrol skal opfyldes. Forretningen kan bruges af personalet ved alle EU-institutioner, medlemmerne af Parlamentet og deres assistenter, personalet ved de faste repræsentationer og ambassader, akkrediterede journalister, personalet ved visse andre institutioner som f. eks. Eurocontrol og af andre behørigt autoriserede besøgende i bygningen. Sidstnævnte omfatter også eksternt personale, som har sikkerheds- eller besøgstegn, der giver dem adgang til bygningen, der er beliggende i rue de la Science 27.

Hvis Kommissionen skulle modtage en formel anmodning fra Delhaize om at give offentligheden adgang til forretningen, ville den undersøge muligheden herfor. Ved en sådan undersøgelse ville Kommissionen være nødt til at sikre, at de strenge regler for adgang til Kommissionens bygninger blev overholdt for at garantere sikkerheden for personalet i bygningen, hvor forretningen er beliggende. Det måtte ligeledes undersøges, om sådant et forslag ville være i overensstemmelse med betingelserne i leasingen af bygningen i rue de la Science 27, og om de lokale byplanlægningsbestemmelser tillader, at bygningen bliver benyttet som en forretning med adgang for offentligheden.

Kommissionen er opmærksom på, at der i området omkring forretningen ikke er mange forretningsmuligheder og kan godt forstå, at folk, der ikke er ansat ved EU-institutionerne, og som ikke falder ind under de kategorier, der er nævnt ovenfor, har problemer med at få købt ind. Men den er på grund af ovenstående objektive betragtninger ikke i stand til at ændre bestemmelserne om adgang til forretningen under de nuværende omstændigheder.

(1) EFT C 309 E af 12.12.2002, s. 120.